Ramaphosa skors Moyane met onmiddellike inwerkingtreding | Maroela Media
Tom Moyane, kommissaris van die Suid-Afrikaanse Inkomstediens (SAID), is Maandag met onmiddellike inwerkingtreding geskors.
"Pres. Cyril Ramaphosa het Maandag vir Moyane van sy skorsing hangend die instelling van dissiplinêre stappe ingelig. Volgens Ramaphosa is dit in openbare belang om die SAID se geloofwaardigheid onverwyld te herstel," het die presidensie in 'n verklaring gesê.
Ramaphosa het volgens die presidensie in 'n brief aan Moyane gesê die verwikkelinge by die SAID onder sy leierskap het daartoe gelei dat die publiek se vertroue in die instelling gedaal het en openbare geld in gedrang gebring is. "Ter wille van die welstand van die land en die ekonomie mag die situasie nie voortgaan of vererger nie."
Volgens die presidensie was 'n groot kwelpunt die manier waarop Moyane die saak van Jonas Makwakwa, voormalige senior belastingbeampte, hanteer het, veral "sy hantering van die verslag wat hy ontvang het en sy versuim om dit onmiddellik by die minister van finansies aan te meld".
'n Ander bekommernis was ook die bestuur van BTW-terugbetalings wat moontlik die integriteit van die SAID as invorderaar in gedrang gebring het.
Die skorsing volg ná 'n vergadering tussen Ramaphosa en Moyane. Ramaphosa het glo vir Moyane die geleentheid gebied om met onmiddellike inwerkingtreding te bedank, maar hy het dit van die hand gewys.
Ramaphosa meen Moyane het 'n hoë pos beklee wat vertroue in die bestuur van die land se openbare geldbronne betref. "Dit was daarom noodsaaklik om onmiddellik op te tree, die instelling te beskerm en dit op 'n pad na herstel en stabiliteit te plaas."
As my tax geld nou nie eers meer veilig is nie. Jaag hulle almal weg…krap die hele nes oop en sluit die lot van hulle toe. Moet net nie my tax geld gebruik vir hulle hof saak nie
"Evil only truimphs, when good people do nothing". CR maak die regte versoenende uitsprake en sy optredes teen die korruptes spreek boekdele van sy intensies om hulle staatskapingsgreep te breek ten einde n beter Suid Afrika tot stand te bring vir alle Suid Afrikaners.
"Geskors"…nie afgedank…met ander woorde die salaris word steeds uitbetaal. Wonder vir hoelank dit sal wees….